Τσίπρας σε Πορτογάλο πρόεδρο: Θετικό παράδειγμα για την Ελλάδα η Πορτογαλία

“Τον Αύγουστο του 2018 τελειώνουμε με το πρόγραμμα, βλέπουμε ήδη μια πολύ μεγάλη διαφορά στους οικονομικούς δείκτες και ευελπιστούμε αυτή τη διαφορά να την φέρουμε στους κοινωνικούς δείκτες και στην αίσθηση των ανθρώπων για την πραγματική οικονομία, όπως ακριβώς έγινε και στην Πορτογαλία, προς όφελος της κοινωνίας”, τόνισε ο πρωθυπουργός Αλέξης Τσίπρας, καλωσορίζοντας τον πρόεδρο της Πορτογαλίας Μαρσέλο Ρεμπέλο ντε Σόουζα στο Μέγαρο Μαξίμου.

Ο πρωθυπουργός, μάλιστα, ανέφερε ότι “η Πορτογαλία αποτελεί θετικό παράδειγμα για την Ελλάδα και τους Θεσμούς, διότι κατάφερε να τελειώσει λίγο νωρίτερα την περιπέτεια του προγράμματος και αυτό αποτελεί ένα προηγούμενο, πιστεύω δεσμευτικό, και για τους Θεσμούς, ώστε να διαχειριστούν παρόμοια προβλήματα με τον ίδιο τρόπο”.